Predkladacia správa

	Návrh skupiny poslancov Národnej rady  Slovenskej republiky na vydanie zákona o Pôžičkovom fonde pre začínajúcich pedagógov sa predkladá na rokovanie vlády Slovenskej republiky na základe žiadosti predsedu vlády slovenskej republiky č. 3451/2002 z 3. mája 2002 v nadväznosti na žiadosť predsedu Národnej rady  Slovenskej republiky podľa § 70 ods. 2 zákona NR SR č. 350/1996 Z.z. o rokovacom poriadku NR SR v znení neskorších predpisov a v súlade s čl. 1 ods. 5 smernice na prípravu a predkladanie materiálov na rokovanie vlády Slovenskej republiky.

	Predkladaný návrh zákona má preukázať záujem štátu o podporu začínajúcich pedagógov a snahu riešiť problém poklesu záujmu o prácu v rezorte školstva najmä medzi mladými ľuďmi. Mzdy začínajúcich pedagógov nie sú motiváciou pre ich zotrvanie v rezorte školstva, čoho dôkazom je veľké percento nekvalifikovaných učiteľov zapojených do pedagogického procesu, napriek skutočnosti, že študentov končiacich pedagogické smery je dostatočné množstvo.	Pôžičkový fond má pomôcť začínajúcim pedagógom vykryť výdavky na kúpu bytu, bytového zariadenia, rekonštrukcie bytu, prípadne výdavky na ďalšie doplňujúce vzdelávanie súvisiace so zapojením sa do pedagogického procesu. Zdrojom fondu sa navrhujú najmä prostriedky poskytnuté z Fondu národného majetku.

	V dôvodovej správe je uvedené, že predkladaný návrh zákona nemá dopad na štátny rozpočet, ani na rozpočet obcí, pričom v stanovisku  odboru štátneho rozpočtu Ministerstva financií SR je upozornenie, že použitie zdrojov Fondu národného majetku na iné účely ako splácanie dlhov sa chápe ako faktor, ktorý zvyšuje schodok verejného rozpočtu. Zároveň upozorňuje, že ako zdroj fondu sa taktiež navrhujú dotácie zo štátneho rozpočtu, čo jednoznačne vytvára priestor na rozpočtové dôsledky.

	Obdobný návrh zákona bol na základe Programového vyhlásenia vlády Slovenskej republiky vypracovaný aj Ministerstvom školstva SR. V rámci medzirezortného pripomienkového pokračovania boli k návrhu zákona vznesené zásadné pripomienky takmer všetkých pripomienkujúcich subjektov, týkajúce sa  najmä nároku na štátny resp. verejný rozpočet a skutočnosti, že navrhovaná právna úprava nemá opodstatnenie z dôvodu zachovania princípu rovnosti príležitosti .

	Ministerstvo školstva Slovenskej republiky na základe argumentov a záverov priloženého stanoviska k predloženému návrhu zákona  odporúča vláde Slovenskej republiky nesúhlasiť s  návrhom skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov.